kardosdrur/scandi-wiki huggingface dataset:
Alhedens Plantager

Alhedens Plantager er et samlende  navn Havredal-, Stendal- og Ulvedal Skove på Alheden ca. 20 km sydvest for Viborg og ca. 10 km øst for Karup,  nord for Kompedal Plantage.
Skovområdet er på i alt ca. 842 hektar og ligger i nord-sydgående retning. 

Skovene blev etableret, da kongen, Christian 7., i 1788 gav ordre til at udføre de første hedetilplantninger i  det, der blev til Alhedens Kongeskov, for at producere træ og at skabe læ til den opdyrkning af Alheden, som havde været i gang siden 1759. I 1790 anlagdes Stendals Plantage, 1796 Ulvedals Plantage, og 1828 kom Havredals Plantage til. 
Frederik 6. var meget optaget af plantagernes anlæg og udvikling og besøgte plantagerne 5 gange fra 1820-28. Oprindeligt såede man frø direkte på voksestedet, der blev indhegnet med diger, men det gav en usikker drift, og først da man særlig begyndte at anvende rødgran, og da der ved Hedeselskabets stiftelse kom nyt liv i træplantningssagen, trivedes plantagerne. Den kongelige vildtbane (jagtområde) fra Frederik 2.'s tid havde sin østre ende midt i Stendal Plantage, hvor der findes to lange faldgruber med forbindelse med vold på østsiden, også kaldet Ulvegrøften.

Skovene er domineret af nåletræ, men slugterne Stendalen og Ulvedalen,  der er en del af Åresvad Ådal, og  de mange fortidsminder  sætter også præg  på området. Den mytiske Jens Langkniv siges at have haft en hule i langdyssen i Ulvedal plantage.
Den nordvestlige del af Alheden Skov er beliggende i nationalt geologisk interesseområde nr. 61 "Skelhøje".

§3-områder
Alheden Skov rummer  en række områder med §3-naturtyper, der er beskyttet i henhold til Naturbeskyttelsesloven: 24,6 hektar hede, 10,3 hektar mose, 2,4 hektar eng og 1 hektar sø, i alt 38.3 hektar svarende til 4.5 % af skovens areal.

Eksterne kilder/henvisninger 

 Alhedens Plantager  på naturstyrelsen.dk
 Vandretursfolder 

Skove i Viborg Kommune
Barringerkrateret

Barringer-krateret, der også kaldes Meteor Crater er et typisk mindre nedslagskrater i Arizona, USA, der har en diameter på 1.200 meter og en dybde på 170 meter. Krateret blev dannet for 50.000 år siden af en 50 meter stor, og 300.000 ton tung meteoroide af jern og nikkel, der kom med en fart af 12-13km/s og en energi på 10 megaton TNT og det minder i sin udseende meget om kratere på Månen, Merkur, på Saturns måne Mimas og på asteroiden 4 Vesta. Modsat andre nedslagskratere på Jorden, har dette krater ikke været udsat for større nedbrydning på grund af ørkenklimaet. 

Barringer-krateret er et af de i alt 182 verificerede meteorkratere på Jorden.

Se også 

 Meteor
 Krater
 Hiawatha-krateret
 Barringer (månekrater)
 16 Psyche

Eksterne henvisninger og links 

Astronomi
Nedslagskratere
Arizona
Schempp-Hirth Duo Discus

Schempp-Hirth Duo Discus er et højtydende tosædet svævefly især designet til strækflyvning og konkurrence. Det anvendes også til vidergående uddannelse.

Design og udvikling 

Duo'en erstattede Janus som Schempp-Hirths højtydende tosædede træningsfly. Selv om den deler navn med den succesfulde ensædede Discus, er der kun små ligheder mellem de to flytyper. Det fløj først i 1993 og produceres  stadig i fabrikken i Orlican i Tjekkiet. Det har et vingefang på 20 m, fordelt over fire sektioner, som bøjer svagt fremad, således at den bageste pilot sidder nær flyets tyngdepunkt. Dets glidetal blev målt til 44:1. Der findes en variant med udfældelig 'turbo' totaktsmotor, som kan holde flyet flyvende. Mere end 500 Duo'er er fremstillet frem til august 2007.

Duo Discus X 

Videreudviklingen Duo Discus X blev annonceret i 2005. Den har landingsflaps, som virker via luftbremsehåndtaget og giver en stejlere og langsommere landing. Den har også winglets for bedre udnyttelse af termik, samt et højere affjedret hovedhjul. Det gør det lidt vanskeligere at komme ind og ud af flyet på jorden.

Duo Discus XL 

Duo Discus XL er den seneste version. Den deler krop med Schempp-Hirth Arcus og Schempp-Hirth Numbus 4D. Cockpittet er forlænget 10 cm for at forbedre komfort, sikkerhed og ergnomi. Luftbremserne er flyttet 4 cm frem på vingen og går 18 mm længere ud. XL-modellen er godkendt til simpel akrobatik inklusiv spin. Alle funktioner kan udføres fra bagsædet.

Thomas Crown Affair 

En Duo medvirkede i 1999-udgaven af filmen The Thomas Crown Affair. I filmen ses Thomas Crown (Pierce Brosnan) læne sig frem over instrumentbrættet for at hjælpe Catherine Banning (Rene Russo) med at styre flyet. Dette er normalt fysisk umuligt i alle tandem-tosædede svævefly. Under optagelsen fjernede man instrumentpanelet og optog denne scene på jorden. At åbne selerne for at kunne læne sig frem under flyvning ville være farligt; piloter som ikke har været spændt fast er blevet kastet ud gennem kanopy i turbulent vejr. Den cockpit-sektion, som anvendtes på jorden, er også hængslet i venstre side modsat det normale.

Se også 

Sammenlignelige svævefly med hensyn til æra og ydelse:
 Glaser-Dirks DG-505
 DG Flugzeugbau DG-1000

Eksterne henvisninger 

Specifikationer på Schempp-Hirths hjemmeside.

Schempp-Hirth-fly
Svævefly
Luftfart i Baden-Württemberg
Æver

Æver er betegnelsen for et lille dyr i dansk folketro. 
Det mest iøjnefaldende ved æverens fremtoning er, at den ser ud som om den har et hoved i hver ende. Bortset fra dette karakteristika er der uenighed om dens nærmere udseende. Sagnmateriale beskriver dens udseende både som en form for øgle, et firben, en brun orm eller en hvid snegl.

I følge folketroen lever æveren i vådområder, fx moser, kær og damme. Den blev anset for at være overordentlig giftig og meget farlig for mennesker.

Æveren havde et bid, der var så kraftigt, at den kunne "bide i en høle" med en sådan styrke, at biddet kunne høres. Blev et menneske bidt, ville det sygne hen og biddet aldrig læges. Desuden kunne en æver blæse gift fra sig. Giften var tilsyneladende værre end biddet, idet nogle sagn nævner, at mennesker ville dø, hvis de fik giften på sig. Giften eller "edderen" kunne blæses med stor kraft; den kunne flyve "ni fjed ind i en kirkemur" eller endog "igennem" denne. At blæse sin gift gennem en uldsok kunne æveren dog ikke

Eksterne kilder/henvisninger 

Folketro
Overnaturlige væsner
Bissekors

Bissekors er betegnelsen for en bestemt magisk formular, som i dansk folkeoverlevering kan anvendes til at gøre køer rolige, således at de ikke kan bisse.

Gennem formularen blev køernes adfærd reguleret kunstigt, og det blev fremhævet som vigtigt, at denne regulering atter blev ophævet. Havde man læst bissekorset for én eller flere køer, måtte man sørge for senere at "løse" korset igen og dermed ophæve magien.

Bissekors er ét af flere eksempler på magiske formularer og tiltag, der kan give mennesker (midlertidig) magt over dyr. Overleveringen nævner også personer, eksempelvis kloge folk, som besad evne til at "stille løbske heste" eller "dølge" en tyr, således, at den ikke ville stange.

Eksterne kilder/henvisninger 

 Evald Tang Kristensen: Danske Sagn, bd.6, p. 349 - 351

Folketro
Magi
Manuel Azaña

Manuel Azaña Díaz (født 10. januar 1880 i Alcalá de Henares nær Madrid, død 3. november 1940 i Montauban, Frankrig) var en spansk politiker, som var den anden og sidste præsident i Den anden spanske republik (maj 1936 til april 1939). Han var forsvarsminister fra april til juni 1931 og statsminister fra juni 1931 til september 1933.

Azaña kom fra en rig familie, men blev forældreløs ung, han studerede i Madrid, blev advokat i 1897 og tog en doktorgrad i 1900.

Efter at republikanerne tabte den spanske borgerkrig, flygtede han til Frankrig og gik af som præsident.

Spaniens præsidenter
Personer fra Alcalá de Henares
Jurister fra Spanien
Politikere fra Spanien
Spanske borgerkrig
Spaniere i 1800-tallet
Spaniere i 1900-tallet
Brezel

En brezel (bretzel, brezl, breze, brezn, brezerl eller bretzet) (saltkringle) er en bagt kringle  med en karakteristisk brun og glat overflade. Den er lavet af enkel gærdej og er med sin oprindelse i 600-tallet et kristent symbol med arme korslagt til bøn. Kringlen bliver kort dyppet i natronlud (3–5% pH-værdi 13–14 (E-524)), som giver farven ved bagningen. Brezelen vendes i groft salt før bagningen. Der bliver lavet rundstykker på samme måde. De hedder Laugensemmeln eller Kastanien (kastanjer). De fleste fjerner saltet, inden de spiser den. En brezel smager lidt som saltstænger.

Brezel er mest kendt i Sydtyskland (Baden-Württemberg, Bayern), Elsass og Østrig. Fra 1400-tallet er brezel i stort set alle stortyske bageres sortiment. Navnet brezel kommer fra det latinske brachium, ”arm”. Folder man armene over kors, ligner de en brezel. Middelalderens munke foldede ikke hænderne, men bad med korslagte arme. 
Det lille fyrstendømme Bretzenheim i Nahe havde en brezel i sit våben.

Brødet bruges under den kristne faste.

Ved oktoberfesten i München sælges Wiesnbrezn, kæmper som er mindst tre gange større end de normale.

Referencer 

Brød
PlayStation 4 Eye

PlayStation 4 Eye camera er et kamera, der er blevet præsenteret sammen med den kommende PlayStation 4 fra Sony, som forventes at udkomme d. 29. november 2013 i Europa og 15. november i USA. Når man køber PlayStation 4 følger kameraet ikke med, da det fungerer som tilbehør til en pris på 500-600 kr. i Danmark og 60 USD i USA

Kamerasystemet består af to små kameraer med en opløsning svarende til 1280 x 800 pixels, 12 bit-farve og 60Hz. Der er altså tale om et kamerasystem, der generer rimelig klare billeder. Sony har givet en smagsprøve på, hvad vi kan forvente af dette nye kamera. Bl.a. vil det være muligt at bruge det i forbindelse med ansigtsgodkendelse ved login. 

Kameraerne følger dine bevægelser, således at de hele tiden kan genkende din position og registrere dine bevægelser. Spiller man 2 eller flere spillere sammen, vil kamerasystemet kunne genkende hvor i rummet hver enkelt spiller befinder sig. 

PlayStation 4 "Eye" samarbejder med den nye DualShock 4 controller, som er indbygget til at kommunikere med hinanden. Kameraet vil kunne opfange i seks akser og opfange op til 85 graders synsvinkel.

Udover to kameraer består kamerasystemet også en lille mikrofon, som skal gøre spillet mere realistisk.

Referencer 

4 Eye
Natura 2000-område nr. 47 Eldrup Skov og søer og moser i Løvenholm Skov

Natura 2000-område nr. 47 Eldrup Skov og søer og moser i Løvenholm Skov består af 5 separate delområder, der ligger i et større løvskovsområde, Eldrup- og Løvenholm Skovene.

Eldrup Skov ligger i den sydvestlige del af området indeholder udelukkende skov, Løvenholm Langsø omfatter kun søen, mens de tre sidste delområder, Gjesing Mose, Sømose og Kragmose har en blanding af skov og lysåbne naturtyper. EU-habitatområdet H43 har et areal på i alt 155 hektar, hvoraf ca. 75 % af området er dækket af skov.

De tre moseområder har tidligere været en del af et meget stort højmoseområde på Djursland, der gik fra Fuglsø Mose i øst og Pindstrup Mose mod vest. Der er stadig rester af højmose og nedbrudt højmose i området, mens andre
dele af den tidligere højmose er tilgroet med birkesump.

Målsætning for området 
Den overordnede målsætning for Natura 2000-området er at områdets højmoser sikres,
opnår en høj naturtilstand og udvides hvor de naturgivne
forhold gør det muligt. Dette prioriteres højt og vil i et vist
omfang ske på bekostning af de øvrige naturtyper i området.
Eldrup Skov bevares som naturskov og Løvenholm Langsø opnår
gunstig bevaringstilstand som brunvandet sø.
Områdets økologiske integritet sikres i form af en for den en

§3-naturtyper 
Af det samlede areal på 155 hektar er 75 ha (48%) af arealet omfattet af naturbeskyttelseslovens § 3, hvoraf 40 hektar er søer og vandhuller, 16 ha er hede; 19 ha er mose, og der er 0,8 km vandløb.

Natura 2000-planen er vedtaget i 2011, hvorefter kommunalbestyrelserne
og Naturstyrelsen udarbejdede bindende handleplaner for
gennemførelsen af planen. Planen videreføres og videreudvikles i anden planperiode 2016-21.
Natura 2000-området ligger i Norddjurs Kommune, og naturplanen er koordineret med vandplanen 1.6 Djursland.

Se også 
 Internationale naturbeskyttelsesområder i Danmark
 Naturtyper i Danmark

Eksterne kilder og henvisninger 

 Naturplanen
 Naturplanen 2016-2021
 Basisanalysen
 Basisanalyse 2016-2021

Natura 2000-planer
Lokaliteter i Norddjurs Kommune
EU-habitatområder i Danmark
Wilfried Martens

Wilfried Achiel Emma Martens (født 19. april 1936 i Sleidinge, Belgien, død 9. oktober 2013 i Lokeren, Belgien) var en belgisk politiker og landets premierminister i to perioder.

Wilfried Martens sad som statsminister for Belgien fra 3. april 1979 til 6. april 1981 og igen fra 17. december 1981 til 7. marts 1992. Martens var leder af det belgiske politiske parti Christen Democratisch en Vlaams mellem 1972 og 1979. Han sad i 17 år som næst leder for det belgiske føderale parlamentet fra 1974 til 1991. Han var senator fra 1991 til 1994.

Wilfried Martens døde den 9. oktober 2013 i Lokeren af kræft i bugspytkirtlen.

Notater 

Politikere fra Belgien
Belgiens premierministre
Storkors af Den Islandske Falkeorden
Personer døde af kræft
Dettol

Dettol er varemærket på en række hygiejneprodukter, der er blevet fremstillet af firmaet ”Reckitt & Colman Ltd.” (senere: ”Reckitt Benckiser”), siden slutningen af 1940'erne. Det originale produkt, "Dettol Liquid (Classic)", forhandles ikke i Danmark.

Sammensætning og kemi 
Den oprindelige, antiseptiske, desinficerende og flydende Dettol er gul i sin ufortyndedede form, men da flere af ingredienserne er uopløselige i vand, danner den ved udrøring i vand en mælket emulsion af fine oliedråber i vandet, som kan sammenlignes med ouzovirkningen.

Den aktive ingrediens i Dettol, den, som giver produktet dets antiseptiske egenskaber, er chlorxylenol (C8H9ClO), også kaldet 4-kloro-3,5-dimetylfenol, som en aromatisk forbindelse med CAS-nr. 88-04-0. Chlorxylenol udgør 4,8% af Dettols samlede indhold, hvor resten består af fyrrenålsolie, isopropanol, amerikansk olie, sæbe og vand.

Anvendelse 
Når Dettol er opløst, kan det bruges til sårrensning og til desinfektion af borde, vægge og gulve i husholdninger, slagterier osv.

Problematisk anvendelse 
I Australien har det vist sig, at udsprøjtet Dettol er dræbende for agatudser, en invasiv art, som man indførte i ubetænksomhed fra Hawaii i 1935. (Man håbede, at padden kunne nedkæmpe billearten Dermolepida albohirtum, men den blev selv yderst ødelæggende for det hjemlige økosystem). Når man sprøjter med desinfektionsmidlet på klos hold, viser det sig at dræbe tudserne meget hurtigt. Det vides ikke, om indholdet af giftige stoffer er langsomt nedbrydeligt, eller om de skader andre dele af Australiens flora og fauna.

På baggrund af bekymringer over den mulige skadevirkning på andre af Australiens vildtlevende arter, blev Dettol forbudt som bekæmpelsesmiddel af Western Australias Department of Environment and Conservation i 2011.

Giftighed

Mennesker 
Som det gælder for andre, kunstigt fremstillede rengøringsmidler, er der en fare for, at Dettol kan forvolde dødelige forgiftninger. Midlet er giftigt ved både indtagelse og indånding.

En 42-årig, britisk mand døde på grund af en overdosis Dettol i maj 2007. Ifølge obduktionen kunne man ikke afgøre, om den dødelige dosis skyldtes indtagelse eller indånding.

Dyr 
Dettol er giftig for mange dyr, især katte. Dettol indeholder fenoler, som er særligt farlige for katte, da de ikke kan udskille giftstofferne, når de først har optaget dem. En kat kan få midlet i sig, når den slikker poterne, efter at de har været i kontakt med det..

Se også 
 Antisepsis

Noter

Eksterne links 
 Officiel hjemmeside for Dettol 
 Officiel, dansk hjemmeside for firmaet "Reckitt Benckiser" 

Rengøringsmidler
Desinfektionsmidler
Superkilen

Superkilen er en offentlig park på Ydre Nørrebro i København, der åbnede den 22. juni 2012. Parken er designet af Superflex i samarbejde med Bjarke Ingels Group og det tyske landskabsarkitektfirma Topotek1.

Baggrund 

Projektet er en del af Københavns Kommunes kvarterløft af Ydre Nørrebro i et partnerskab med Realdania. Formålet er at give området et løft ved at tilføre byudvikling på et højt internationalt niveau til inspiration for andre byer og bydele.
Parken hylder Nørrebros etniske mangfoldighed og er fyldt med ting fra forskellige dele af verden og repræsenterer dermed de flere end 50 nationaliteter, som bor på Nørrebro.

Beskrivelse 

Området omfatter i alt 30.000 m2 og strækker sig over 750 m i forlængelse af Nørrebroparken til Mjølnerparken og som en del af Den grønne cykelrute. Superkilen består af tre områder: Den røde plads, den sorte plads og et grønt område. Den røde plads ved Nørrebrogade og Nørrebrohallen er malet i skarpe røde, orange og lilla nuancer og fokuserer på afslapning, byliv, loppemarked og musikalske arrangementer. Den sorte plads fungerer som et samlingssted for områdets beboere med bl.a. palmetræer fra Kina og grillpladser. Den grønne del af Superkilen har kuperet landskab med træer og beplantning og er tiltænkt picnic, sportsaktiviteter og gåture med hunden.

Meget af inventaret i parken er importeret eller efterlignet fra udlandet. Der er blandt andet gynger fra Irak, bænke fra Brasilien, en fontæne fra Marokko og affaldsspande fra England. Flere steder i parken er der neonskilte fra hele verden, der reklamerer for alt lige fra et russisk hotel til kinesiske skønhedsprodukter. I alt er der 108 planter og inventar, der illustrerer områdets etniske mangfoldighed.

Udmærkelser 
Superkilen tildeltes i 2013 en AIA Honor Award i kategorien Regionalt & Urbant Design af American Institute of Architects. Projektet nomineredes endvidere i konkurrencen "Designs of the Year 2013" fra Design Museum i London og til den prestigefyldte "Mies van der Rohe"-pris, der gives hvert andet år til europæiske arkitekter, som viser den bedste, nye arkitektur i Europa. I 2016 modtog parken desuden Aga Khans arkitekturpris.

Kritik 
På trods af den megen rosende omtale er Superkilen imidlertid ikke faldet i lige god smag hos alle. En brugerafstemning pr. 19. januar 2013 hos 2200N.dk viste, at halvdelen mente, at Superkilen var en succes eller stor succes, men der var også en tredjedel, der betegnede kilen som fiasko eller stor fiasko. Støj, vedligehold og problemer med at kombinere museum og cykelvej har været blandt kritikpunkterne, men kilen har skabt liv og har inkluderet ydre Nørrebro i Distortion-festivalen og mange andre kulturelle aktiviteter. Andre har kritiseret navnlig den røde og sorte plads for ikke at bidrage til at gøre Ydre Nørrebro grønnere.

Galleri

Referencer

Eksterne henvisninger

Superflex projektbeskrivelse

Etableret i 2012
Nørrebro
Parker i København
Adam von Weyher

Adam (von) Weyher (Weiher) (død 14. oktober 1676 på Boserup ved Engelholm) var en officer i svensk, tysk og dansk tjeneste og arveherre til de pommerske godser Parlin, Mulckentin og Cummerow, far til Carl Philip von Weyher.

I svensk tjeneste 
Han var vistnok en søn af Jacob (von) Weyher til Parlin og Mulckentin. Under religionskrigene i midten af det 17. århundrede indtrådte han i den svenske hær, var 1656 avanceret til oberst og lå i maj samme år som kommandant i Warschau under Arvid Wittenberg. Da fæstningen 21. juni måtte kapitulere til kong Johan Casimir, faldt Weyher i polsk krigsfangenskab, men må dog snart være blevet udvekslet, thi under Carl Gustavs tog op i Jylland i august 1657 førte han som oberst et dragonregiment og deltog med dette i stormen på Frederiksodde 20. oktober 1657. Efter fredsbruddet 1658 lå han, som da var avanceret til generalmajor, under Pfalzgreven af Sulzbach på Fyn og blev 31. maj 1659 kastet tilbage fra Fænø af den kejserlige general Raimondo Montecuccoli. Under slaget ved Nyborg 14. november 1659 kommanderede han i centrum under Gustaf Otto Stenbock og faldt ved Nyborgs kapitulation i dansk krigsfangenskab.

I tysk og dansk tjeneste 
Efter freden i København gik Weyher i braunschweigisk-lüneburgsk tjeneste, hvorfra han i 1673 På foranledning af feltherren Hans Schack indkaldtes til Danmark, udnævntes til general af infanteriet samt guvernør i Holsten og fik 3. september det forhen af Henrik Ruse kommanderede hvervede infanteriregiment. 1674 blev han dekoreret med Dannebrogordenen og udnævntes, da Danmark mobiliserede i anledning af krigen med Sverige, til feltmarskal-løjtnant; han førte under Christian V's overbefaling den danske hær under felttoget i Tyskland og belejringen af Wismar i efteråret 1675. Da Christian V i 1676 forlagde krigsskuepladsen til Skåne, kommanderede Weyher under overfeltherren, hertug Johan Adolf af Plön, og deltog i hele sommerfelttoget, men da armeen i efteråret lå koncentreret i Vestskåne, døde Adam Weyher 14. oktober 1676 på Boserup ved Engelholm. Han var gift med Catharina baronesse Khevenhüller.

Kilder 

 

Riddere af Dannebrog (1671-1808)
Feltmarskaller fra Danmark
Generaler fra Sverige
Personer i Karl Gustav-krigene fra Sverige
Personer i Den Skånske Krig fra Danmark-Norge
Tyskere i 1600-tallet
Danskere i 1600-tallet
Svenskere i 1600-tallet
Godsejere fra Tyskland
Carl Philip von Weyher

Carl Philip (von) Weyher (død 5. maj 1694 i Wien) var en dansk officer.

Han var søn af Adam von Weyher og førte 1692-94 som oberst 1. jyske Rytterregiment, der i kejserlig sold kæmpede i Ungarn. Han døde i Wien 5. maj 1694.

Kilder 

 

Kavaleriofficerer fra Danmark
Danskere i 1600-tallet
Nils Blommér

Nils Blommér, egentlig  Nils Johan Olsson (født 12. juni 1816 i Blommeröd, Skåne, død 1. februar 1853 i Rom, Italien) var en svensk maler, bosat i Paris og Rom.

Blommér var barn af skolelæreren Anders Olsson og Elsa Jakobsdotter. Han blev som ung sat i lære som lærling hos maleren Magnus Körner i Lund og begyndte 1839 på det svenske Konstakademien. Han vandt flere gange kunstakademiets pris. 1847 fik han et generøst stipendium og rejste til Paris, hvor han studerede hos den akademiske maler Léon Cogniet.

Blommér var naturmystiker og meget påvirket af tidens strømninger. Nyromantikerne Geijer, Atterbom og Stagnelius såvel som vurmen omkring folkevisen havde en stor indflydelse på Blommérs malerier fra hans parisiske tid. Fra Paris sendte han flere malerier hjem, som behandlede elvertemaet, eksempelvis Älvdansen (1850), der er påvirket af den østrigske maler Moritz von Schwinds motiv fra folketroen. Blommér var overbevist om, at naturen havde en indre sjæl, som symboliseredes af disse væsener og mytiske sagnfigurer.

I årene 1850–1853 fortsatte han sine kunststudier i Italien, hvor han opholdt sig i henholdsvis Venedig, Neapel og Rom.

I november 1852 giftede han sig med sin elev fra Stockholmstiden, den finske malerinde Edla Gustava Jansson. En uge efter vielsen døde Blommér af en lungebetændelse.

Galleri

Eksterne henvisninger 

 Svenskt biografiskt handlexikon (Stockholm 1906).

Malere fra Sverige
Personer fra Skåne
Svenskere i 1800-tallet
Historiemalere
Cedric N'Koum

Cedric N'Koum (født 24. november 1989 i Douala, Cameroun) er en camerounsk fodboldspiller, der i øjeblikket står uden kontrakt. N'Koum spiller primært som højre eller venstre kant, men kan også bruges som en offensiv midtbanespiller.

Klubkarriere

Odense Boldklub 
Cedric N’Koum har fået sin fodboldopdragelse på Paris Saint-Germains akademi, hvor han har spillet for en lang række af klubbens talenthold.

N'Koum var til prøvetræning i OB, og spillede bl.a. en opviksningskamp imod Bolbro, hvor han med et fantastisk langskud scorede til 1-0. 

Efter et succesfuldt prøvetræningsforløb, skrev OB den 3. juli 2012 kontrakt med Cedric N’Koum.

Den 29. juli 2012 fik N'Koum sin debut for OB i en Superliga kamp imod FC Nordsjælland, som endte 1-1.

Den 12. juli ophævede OB deres kontrakt med N'Koum.

Eksterne henvisninger 
 OB's Hjemmeside | Spillerinfo 
 Transfermakrt | Spillerinfo
 Scoresway | Spillerinfo

Referencer 

Fodboldspillere fra Odense Boldklub
Fodboldspillere fra Cameroun
Fodboldspillere fra Paris Saint-Germain
Fodboldspillere fra Red Star F.C.
Personer fra Doula
Hanøy

Hanøy eller Hanøyna er en bygd og en ø som ligger i Hjeltefjorden i den vestlige del af Askøy i Vestland fylke i Norge. Ved bygden ligger industristedet Hanøytangen. Stedet fik ny vejforbindelse til 40 millioner kr fra Ravnanger i februar 2006. Øen ligger mellem Steinseidet og Ramsøy, som begge har broforbindelse med Hanøy. Hanøy er spredt befolket og landlig, samtidig med det ligger kun 30 minutters kørsel fra Bergen centrum.

Kilder og henvisninger

Askøy

Øer i Vestland